เซลฟี่จ่ายตังค์
โดย...ต้นหลิว
23 มี.ค. 2558

โดย...ต้นหลิว
ก่อนหน้านี้ ต้นหลิวเพิ่งเขียนถึงนวัตกรรมการเงินที่ใช้ข้อมูลชีวภาพ หรือเทคโนโลยีไบโอเมทริค มาใช้ในอุตสาหกรรมการเงินการธนาคาร ผ่านไปไม่กี่สัปดาห์ก็มีข่าวบริษัทยักษ์ใหญ่ระดับโลกเตรียมนำไบโอเมทริคมาใช้ในระบบชำระเงินแล้ว
บริษัทที่ว่านี้ ก็คือ อาลีบาบา (Alibaba) เว็บไซต์ค้าส่ง-ค้าปลีกอันดับต้นๆ ของโลกจากจีน ซึ่งได้รับความนิยมมากขึ้นจากพ่อค้าแม่ค้าในบ้านเรา เพราะสามารถนำเข้าสินค้าราคาโรงงานมาขายทำกำไรได้ 
แจ็ก หม่า เพิ่งเปิดตัวเทคโนโลยีเซลฟี่จ่ายเงินได้ ที่เรียกว่า สมายล์ ทู เพย์ (Smile to Pay) ที่งานซีบิท งานเทคโนโลยีระดับโลกที่เยอรมนี เมื่อช่วงกลางเดือน มี.ค.ที่ผ่านมา โดยเป็นการใช้ข้อมูลภาพถ่ายใบหน้าตัวเองเหมือนกับการถ่ายเซลฟี่ และมีโปรแกรมจดจำใบหน้ามาใช้อนุมัติการชำระเงิน เพื่อลดความยุ่งยากในการชำระเงินปกติที่ต้องผ่านขั้นตอนการกรอกรายละเอียดต่างๆ ช่วยให้ผู้ซื้อผู้ขายทำธุรกรรมได้สะดวกมากขึ้น
ที่จริงแล้ว วิธีนี้ก็ไม่ได้ต่างอะไรนักหากเทียบกับ แอปเปิ้ล เพย์ ของค่ายแอปเปิ้ล ที่มีการนำระบบไบโอเมทริค โดยใช้ลายนิ้วมือมาใช้กับเครื่องไอโฟนรุ่นใหม่ๆ ไปบ้างแล้ว เพียงแต่เป็นการสร้างสีสันใหม่ที่น่าจับตา เพราะเครืออาลีบาบานั้นเป็นเว็บไซต์ธุรกิจขนาดใหญ่ มีมาร์เก็ตแชร์มากที่สุดในจีน มีลูกค้าราว 300 ล้านคน   
แต่หม่ายังไม่ได้บอกว่าจะเริ่มนำมาใช้เมื่อไร จะใช้ผูกกับระบบชำระเงินเพียงแค่ อาลีเพย์ ซึ่งเป็นระบบชำระเงินของค่ายอาลีบาบาไปก่อนหรือไม่ และจะครอบคลุมเฉพาะเว็บอาลีบาบา หรือรวมไปถึงเว็บช็อปปิ้งทั้งหมดในเครือ เช่น อาลีเอ็กซ์เพรส (Aliexpress) หรือเถาเป่า (Taobao) หรือไม่ แต่บอกเพียงว่าจะเริ่มใช้เฉพาะในประเทศจีนก่อนเท่านั้น ซึ่งน่าจะเป็นการทดสอบนำร่องที่ดีทีเดียว
ปัญหาของเว็บ B2B และเว็บค้าปลีกของจีนนั้น แม้จะมีจุดดึงดูดที่ราคาถูกอย่างเหลือเชื่อ จนเอสเอ็มอีขนาดเล็กหลายรายสามารถสั่งสินค้าจากเว็บค้าปลีก แทนที่จะเป็นเว็บค้าส่ง มาขายต่อก็ยังได้กำไรดี แต่ความน่าเชื่อถือของทั้งผู้ขายและผู้ซื้อยังมีปัญหาอยู่ การคิดค้นนวัตกรรมที่ทั้งอุดช่องโหว่ด้านความปลอดภัยและช่วยอำนวยความสะดวกได้ จึงเป็นนวัตกรรมในอนาคตอันใกล้ที่จะตอบโจทย์ธุรกิจและผู้บริโภครายย่อยได้ ซึ่งจะทำให้อุตสาหกรรมช็อปปิ้งออนไลน์ และเอสเอ็มอี พลิกโฉมอย่างน่าจับตาทีเดียวค่ะ